**Obec Láb**

**Všeobecne záväzné nariadenie**

**obce Láb č. 1/2016**

**PREVÁDZKOVÝ PORIADOK MULTIFUNKČNÉHO IHRISKA**

**Obec Láb, na základe § 6 zák. SNR č. 369 / 1990 Zb. o obecnom zriadení v znení**

**neskorších predpisov a v súlade s § 7 ods. 2 zák. NR SR č. 138/1991 Zb. o majetku obci**

**v znení neskorších predpisov, vydáva toto**

**Všeobecne záväzné nariadenie č. 1/2016**

**PREVÁDZKOVÝ PORIADOK MULTIFUNKČNÉHO IHRISKA**

**Čl. 1**

**Úvodné ustanovenia**

1. Multifunkčné ihrisko sa nachádza v katastrálnom území Obce Láb, pri futbalovom ihrisku, na pozemku KN-E parc. č. 1389, druh pozemku trvalé trávne porasty, o výmere 208,6 m², evidovaný na LV č. 1824 v podiele 1/10 vo vlastníctve neznámych vlastníkov v nakladaní SPF a na pozemku KN-E parc. č. 1390, druh pozemku trvalé trávne porasty, o výmere 493 m², evidovaný na LV č. 2035 vo vlastníctve Obce Láb. Ide o viacúčelové ihrisko s umelou trávou, oplotením, mantinelmi pre loptové hry. Slúži na prevádzkovanie aktivít obyvateľov či návštevníkov obce. Rozmery ihriska sú 40 x 20 m.

2. Vlastníkom a prevádzkovateľom multifunkčného ihriska (ďalej MI) je Obec Láb.

3. Starosta obce poverí správcovstvom MI zodpovedné osoby, ktoré budú zabezpečovať prevádzku MI.

4. Užívateľom MI sa rozumie osoba, ktorá sa nachádza v priestore MI (užívateľ).

**Čl. 2**

**Všeobecné ustanovenia**

1. Každý užívateľ je povinný oboznámiť sa s týmto prevádzkovým poriadkom a bez výnimky ho dodržiavať.

2. Na MI je dovolené vykonávať výhradne tie aktivity, na ktoré ja ihrisko prispôsobené.

3. MI poskytuje široké možnosti pre rôzne športové aktivity. Hlavne **kolektívne športy** ako malý futbal, volejbal, hádzaná a basketbal alebo **individuálne športy** ako tenis a nohejbal.

4. Obsahom činnosti prevádzkovanej na MI je spontánne osvojovanie si základov loptových hier, prevádzkovanie viacerých druhov športu, založené na princípe súťaživosti (súťažné zápasy, turnaje občanov, návštevníkov, či zamestnancov v rámci športových dní a pod.).

**Čl. 3**

**Organizačné ustanovenia**

1. Športovú, zábavnú, rekreačnú alebo inú povolenú činnosť môže na MI vykonávať každý

užívateľ výhradne na **svoje vlastné riziko!** Týmto ustanovením sa neobmedzuje povinnosť

dodržiavať prevádzkový poriadok.

2. Každý užívateľ MI je povinný riadiť sa pokynmi správcu. Po neuposlúchnutí jeho pokynov

môže byť osoba z MI s okamžitou platnosťou vykázaná. Meno správcu je uvedené na vstupnej tabuli umiestnenej pri vstupe na MI.

3. Užívateľ MI je povinný správať sa tak, aby jeho konaním alebo nekonaním nedošlo

k zraneniu, ujme na zdraví, alebo poškodeniu majetku obce. Užívateľ je plne zodpovedný za

škody, ktoré vznikli jeho pričinením.

4. Za škody vzniknuté nedodržaním prevádzkového poriadku a všeobecných bezpečnostných

pravidiel uvedených na vstupnej tabuli do MI zodpovedá osoba porušujúce tieto pravidlá,

alebo jej zákonný zástupca.

5. Každý užívateľ je povinný vstupovať do priestoru MI výhradne cez vstupné bráničky. Vstup

na ihrisko je možný len na základe súhlasu správcu v súlade s ustanovením čl. 4 tohto VZN.

6. Vodenie psov a iných zvierat do priestoru MI je zakázané.

7. **Na MI je zakázaný pohyb na bicykloch a kolieskových korčuliach.**

8. **V areáli MI je prísny zákaz fajčenia a používania alkoholických nápojov vrátane**

**toxických omamných látok.**

9. **Žiaci materskej a základnej školy môžu vstúpiť na MI len v sprievode učiteľa alebo**

**školou poverenej zodpovednej osoby. Deti do 10 rokov musia byť na MI v sprievode**

**dospelej osoby.**

10. Vstup so zmrzlinou, nápojmi či potravinami je na MI zakázaný.

11. Každý užívateľ MI je povinný v priestore MI a jeho okolí udržiavať čistotu, poriadok

a vyvarovať sa činnosti, ktorou by narušoval verejný poriadok a nočný pokoj.

12. Každý užívateľ je povinný používať vhodnú športovú obuv. Nesmú sa používať

kopačky, topánky s podpätkom alebo iná nevhodná obuv.

**Čl. 4**

**Prevádzkové ustanovenia**

1. Prevádzkové hodiny MI:

**Pondelok – Piatok mimo prázdnin a sviatkov**

08.00 hod. – 14.00 hod. žiaci ZŠ, MŠ; individuálne rezervovanie pre záujemcov

14.00 hod. – 17.00 hod. verejnosť – deti a mládež do 18 rokov

17.00 hod. – 18.30 hod. Futbalový klub Láb

18.30 hod. – 22.00 hod. verejnosť – záujemcovia nad 18 rokov

**Sobota – Nedeľa vždy a Pondelok – Piatok počas prázdnin a sviatkov**

08.00 hod. – 14.00 hod. individuálne rezervovanie pre záujemcov

14.00 hod. – 18.00 hod. verejnosť – deti a mládež do 18 rokov

18.00 hod. – 22.00 hod. verejnosť – záujemcovia nad 18 rokov (prednostne kolektívne športy)

V čase uvádzanom pre verejnosť je MI voľne prístupné pre akéhokoľvek záujemcu, ktorý spĺňa požiadavky prevádzkového poriadku.

*2.* ***Prevádzkovateľ si vyhradzuje právo prevádzkové hodiny operatívne upraviť.***

3. V prípade nevyužitia MI užívateľmi stanovenými týmto prevádzkovým poriadkom môžu so

súhlasom správcu MI využívať aj iný záujemcovia (inej kategórie).

4. Užívanie MI pre základnú a materskú školu a pre deti a mládež do 18 rokov je bezplatné, ale

len vo vyhradenom čase.

5. Užívanie MI pre užívateľov nad 18 rokov je spoplatnené a to:

- individuálne športy – tenis, nohejbal **2,00 €/hod**/za použitie ihriska

- kolektívne športy – volejbal, basketbal, malý futbal a hádzaná **5,00 €/hod**/za použitie ihriska

- príplatok za použitie osvetlenia **3,00 €/hod**.

6. Rezerváciu MI je potrebné nahlásiť a dopredu dohodnúť na Obecnom úrade obce Láb, u p. Evy Mrázovej, telef. číslo 034/7790333.

7. Úhradu za prenájom MI je potrebné uhradiť na obecnom úrade alebo správcovi na mieste.

Správca MI vedie evidenciu o používaní MI a poplatkoch, ktoré mesačne odovzdá do

pokladne obce. Peniaze za prenájom použije obec iba na správu a údržbu MI.

8. O prevádzke ihriska je vedená „ZÁZNAMOVÁ KNIHA MI“ s rozpisom o využívaní ihriska (deň, čas od – do, meno a priezvisko užívateľa) a platbe za nájom.

**Čl. 5**

**Správca ihriska**

1) Povinnosti správcu:

a) viesť prevádzkovú knihu ihriska,

b) vyberať poplatok za prenájom ihriska,

c) dbať o starostlivosť a údržbu ihriska podľa pokynov starostu obce a pokynov prevádzky

a údržby vydaných dodávateľom MI,

d) úzko spolupracovať s riaditeľkami MŠ a ZŠ, starostom obce pri zabezpečovaní prevádzkového poriadku ihriska, ako i verejného poriadku,

e) podieľať sa na organizácii školských, mimoškolských a verejných športových podujatí a akcií uskutočňovaných na MI,

f) viesť zošit údržby a opráv MI, podieľať sa na opravách MI,

g) bezodkladne informovať starostu obce o vzniknutých škodách na majetku obce,

h) vytvárať čo najlepšie podmienky pre športovú činnosť,

i) starať sa o čistotu okolia MI

2) Správca za svoju prácu poberá odmenu.

**Čl. 6**

**Tiesňové volania**

Telefónne linky pre záchranné služby:

- 112 – tiesňové volanie

- 150 – hasičská a záchranná služba

- 155 – záchranná zdravotnícka služba

- 158 – polícia

**Čl. 7**

**Osobitné ustanovenia**

1. Právnickej osobe, ktorá poruší toto Všeobecne záväzné nariadenie, môže starosta obce uložiť pokutu do výšky 6638,78 €. Takúto pokutu možno uložiť do 2 mesiacov odo dňa, kedy sa starosta obce dozvedel o tom, kto sa priestupku dopustil. Najneskôr však do jedného roka od spáchania konania opodstatňujúceho uloženie pokuty.

2. Fyzická osoba, ktorá poruší toto VZN, môže starosta obce uložiť pokutu do výšky 33,19 €.

Takúto pokutu možno uložiť do 2 mesiacov odo dňa, kedy sa starosta obce dozvedel o tom,

kto sa priestupku dopustil. Najneskôr však do jedného roka od spáchania konania

opodstatňujúceho uloženie pokuty.

3. Toto ustanovenie neobmedzuje obec uplatňovať si u právnickej osoby a fyzickej osoby náhradu škody, ktorá vznikne v dôsledku jeho konania.

**Čl. 8**

**Záverečné ustanovenia**

1. Návrh Všeobecne záväzného nariadenia bol podľa § 6, ods. 3, zákona č. 369/1990 Z.z. zverejnený na úradnej tabuli obce od 27.04.2016 do 12.05.2016.

2. Všeobecne záväzné nariadenie číslo 1/2016 **Prevádzkový poriadok multifunkčného ihriska** schválilo Obecné zastupiteľstvo v Lábe, dňa 22.06.2016, uznesením číslo 33/2016.

3. Všeobecne záväzné nariadenie číslo 1/2016 bolo vyhlásené na úradnej tabuli v obci na dobu 15 dní.

4. Všeobecne záväzné nariadenie číslo 1/2016 nadobúda účinnosť dňa 08.07.2016.

5. Všeobecne záväzné nariadenie číslo 1/2016 je prístupné na Obecnom úrade v Lábe v kancelárii starostu obce a zverejnené na internetovej stránke obce.

V Lábe, 22.06.2016.

starosta obce Marián Moravčík v.r.

Návrh VZN vyvesený na úradnej tabuli obce Láb dňa: 27.04.2016

VZN vyvesené na úradnej tabuli obce Láb dňa: 23.06.2016

VZN nadobúda účinnosť dňa: